CELEX: C2007/183/41
Language: el
Date: 2007-08-04 00:00:00
Title: Υπόθεση C-266/07: Προσφυγή της 5ης Ιουνίου 2007 — Επιτροπή των Ευρωπαϊκών Κοινοτήτων κατά Πορτογαλικής Δημοκρατίας

4.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 183/24
            
         Προσφυγή της 5ης Ιουνίου 2007 — Επιτροπή των Ευρωπαϊκών Κοινοτήτων κατά Πορτογαλικής Δημοκρατίας
   (Υπόθεση C-266/07)
   (2007/C 183/41)
   Γλώσσα διαδικασίας: η πορτογαλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: A. Caeiros και J.-B. Laignelot)
   
      Καθής: Πορτογαλική Δημοκρατία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Πορτογαλική Δημοκρατία, επιτρέποντας την αποτέφρωση των νοσοκομειακών αποβλήτων σε εγκαταστάσεις αποτεφρώσεως που δεν έχουν έγκυρη άδεια, παρέβη τις υποχρεώσεις που υπέχει από το άρθρο 4 της οδηγίας 2000/76/ΕΚ (1), της 4ης Δεκεμβρίου 2000, για την αποτέφρωση των αποβλήτων και, επικουρικώς, από το άρθρο 9 της οδηγίας 2006/12/ΕΚ (2), της 5ης Απριλίου 2006, περί των στερεών αποβλήτων,
            
         
               —
            
            
               να καταδικάσει την Πορτογαλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Σύμφωνα με την ερμηνεία του προαναφερθέντος άρθρου 3 της οδηγίας 2000/76/ΕΚ σε συνδυασμό με την παράγραφο 2 του άρθρου 20 της ίδιας οδηγίας, η προαναφερθείσα οδηγία 2000/76/ΕΚ τυγχάνει εφαρμογής στους νέους αποτεφρωτές, οπότε έχει εφαρμογή στον αποτεφρωτή του Parque da Saúde στη Λισσαβόνα. Η λειτουργία του αποτεφρωτή μπορούσε να ξεκινήσει μόνο μετά τη λήψη άδειας από την οποία να προκύπτει ότι πληρούνται οι προϋποθέσεις του άρθρου 4 της ως άνω οδηγίας. Οι πορτογαλικές αρχές δεν τήρησαν την υποχρέωση αυτή.
   Εν πάση περιπτώσει, ακόμη και αν θεωρηθεί, quod non, ότι ο εν λόγω αποτεφρωτής έπρεπε να χαρακτηριστεί ως «υφιστάμενος αποτεφρωτής» για την εφαρμογή της οδηγίας 2000/76/ΕΚ και ότι, κατά συνέπεια, η εν λόγω οδηγία δεν είχε εφαρμογή σ' αυτόν, για τη λειτουργία του ήταν αναγκαία η λήψη προηγούμενης άδειας σύμφωνα με το άρθρο 9, παράγραφος 1, της οδηγίας 2006/12/ΕΚ.
   
      (1)  ΕΕ L 332, σ. 91.
   
      (2)  ΕΕ L 114, σ. 9.